《满江红 其二 同贺天山先生过篁川废园，和天山抒怀韵》
清代·董元恺

深柳堂成，难自掩、文章声价。羡此日、绛纱高座，凌颜轹谢。

爝火百年供啸咏，龙鳞千仞凭潇洒。想挥鞭、一蹙造青云，何难者。

且暂觅，玉山罅。又何必，金门下。任嵚崎历落，酒垆花社。

捉笔不须尊卫霍，读书久已轻曹马。只此中、丘壑最移情，吾师也。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。